**Διακήρυξη ΕΣΑμεΑ για την 3η Δεκέμβρη 2018, Εθνική Ημέρα Ατόμων με Αναπηρία**

Η πιο όμορφη θάλασσα

είναι αυτή που δεν έχουμε ακόμα ταξιδέψει

Τα πιο όμορφα παιδιά δεν έχουν μεγαλώσει ακόμα

Τις πιο όμορφες μέρες μας

δεν τις έχουμε ζήσει ακόμα

***Ν. Χικμέτ***

Το αναπηρικό κίνημα της χώρας είναι εδώ- δυναμικό και μαζικό. Το αναπηρικό κίνημα είναι πάντα στο προσκήνιο: διεκδικεί και αγωνίζεται για το δικαίωμα στη ζωή με αξιοπρέπεια. Σύσσωμο το αναπηρικό κίνημα, η Εθνική Συνομοσπονδία Ατόμων με Αναπηρία και οι φορείς της σε όλη τη χώρα, αναδεικνύουν την 3η Δεκέμβρη, Εθνική Ημέρα Ατόμων με Αναπηρία, παλεύοντας ενάντια στη φτώχεια, τον ρατσισμό, τις στιγματιστικές προσεγγίσεις, τη φιλανθρωπία και τον περιορισμό των δικαιωμάτων των ατόμων με αναπηρία, χρόνιες παθήσεις και των οικογενειών τους.

Το αναπηρικό κίνημα της χώρας απαιτεί σεβασμό στις αξίες της αυτονομίας, της ισότητας και της αξιοπρέπειας για τα άτομα με αναπηρία, καταδικάζει την άνιση μεταχείριση και τις διακρίσεις σε όλες τους τις μορφές και διεκδικεί να γίνει κτήμα όλης της κοινωνίας ότι:

* **η Αναπηρία είναι μέρος της ανθρώπινης ποικιλομορφίας,**
* **η Αναπηρία είναι πρωτίστως θέμα ανθρωπίνων δικαιωμάτων.**

Το αναπηρικό κίνημα της χώρας, δηλαδή οι πολίτες με αναπηρία, με χρόνια πάθηση, οι γονείς και κηδεμόνες των ατόμων με βαριά και πολλαπλή αναπηρία, δεν αποδέχεται και δεν θα συμφωνήσει ΠΟΤΕ στην αναγκαστική φτώχεια και στον περιορισμό των δικαιωμάτων.

Στις 3 Δεκέμβρη 2018, Εθνική και Παγκόσμια Ημέρα Ατόμων με Αναπηρία, και ΚΑΘΕ ΗΜΕΡΑ, το αναπηρικό κίνημα συνεχίζει τον αγώνα μέχρι να ανατραπεί η λιτότητα που έχει οδηγήσει τα άτομα με αναπηρία στην εξαθλίωση και στον κοινωνικό αποκλεισμό.

Τίποτα για Εμάς, χωρίς Εμάς!

Το αναπηρικό κίνημα της χώρας, με αξιοπρέπεια και με συνεχείς αγώνες διεκδικεί τη δέσμευση όλων των δημοκρατικών πολιτικών δυνάμεων για ένα Εθνικό Πρόγραμμα Δημόσιων Πολιτικών για τα άτομα με αναπηρία, χρόνιες παθήσεις και τις οικογένειές τους. Το αναπηρικό κίνημα αγωνίζεται για την ένταξη της διάστασης της Αναπηρίας σε κάθε σημείο του δημόσιου βίου. Άλλωστε, η Ελλάδα έχει ψηφίσει και έχει κυρώσει τη Σύμβαση των Ηνωμένων Εθνών για τα δικαιώματα των ατόμων με αναπηρία, ο εφαρμοστικός νόμος δε αυτής και συγκεκριμένα το άρθρο 62 του ν.4488/17 «Ένταξη της διάστασης της αναπηρίας στις δημόσιες πολιτικές», που ψηφίστηκε μετά από μεγάλους αγώνες της ΕΣΑμεΑ και των φορέων μελών της, με επιστέγασμα το μεγάλο πανελλαδικό συλλαλητήριο στις 2 Δεκεμβρίου 2016, επιβάλλει πλέον την ένταξη της διάστασης της αναπηρίας σε κάθε δημόσια πολιτική, διοικητική διαδικασία, δράση, μέτρο και πρόγραμμα. Το άρθρο 70 «Ορισμός Κεντρικού Σημείου Αναφοράς για την παρακολούθηση εφαρμογής της Σύμβασης» του ίδιου νόμου επιβάλλει την εκπόνηση και υποβολή στη Βουλή Εθνικού Σχεδίου Δράσης για τα άτομα με αναπηρία.

Το αναπηρικό κίνημα της χώρας διατρανώνει τη θέση του: «Φτάνει πια!» στις διακρίσεις και διεκδικεί την ορατότητα στους νόμους, στις πολιτικές, στην ίδια την κοινωνία. Η ΕΣΑμεΑ και οι φορείς - μέλη της διεκδικούν τη λήψη συντονισμένων μέτρων και στοχευμένων πολιτικών, με στόχο την προστασία των ατόμων με αναπηρία, χρόνιες παθήσεις και των οικογενειών τους, δεδομένου ότι είναι κοινή παραδοχή ότι τα άτομα με αναπηρία και χρόνιες παθήσεις και οι οικογένειές τους συγκροτούν μία από τις ομάδες του πληθυσμού που έχουν πληγεί ιδιαίτερα από τα μέτρα λιτότητας και την κρίση, σε όλους τους τομείς της ζωής τους.

* Διεκδικούμε ένα Εθνικό Πρόγραμμα Δημόσιων Πολιτικών για τα άτομα με αναπηρία.
* Τα δικαιώματα των ατόμων με αναπηρία πρέπει να λειτουργήσουν ως καταλύτης για μια συμφωνία όλων των δημοκρατικών δυνάμεων του τόπου επί του Προγράμματος.

## Τα δικαιώματα των ατόμων με αναπηρία είναι οικουμενικά.

## Η Αναπηρία δεν έχει χρώμα, δεν έχει κόμμα.

Διεκδικούμε την υλοποίηση της Σύμβασης των Ηνωμένων Εθνών για τα δικαιώματα των ατόμων με αναπηρία. Διεκδικούμε να υπάρξει θέση υπουργού για τα θέματα των ατόμων με αναπηρία. Διεκδικούμε τη στελέχωση της Γενικής Γραμματείας Ανθρωπίνων Δικαιωμάτων, που έχει οριστεί κεντρικό σημείο αναφοράς, με επαρκές και εξειδικευμένο προσωπικό. Καλούμε τα Επιμέρους Σημεία Αναφοράς για την Παρακολούθηση της Εφαρμογή της Σύμβασης, ήτοι όλα τα υπουργεία, όλες τις Περιφέρειες, όλους τους Δήμους της χώρας, να ορίσουν τους υπεύθυνους για την υλοποίηση της Σύμβασης στον τομέα ευθύνης τους.

Δεν δεχόμαστε καμία περικοπή σε συντάξεις - επιδόματα. Ούτε στις επικουρικές, ούτε στην εθνική σύνταξη, ούτε στην προσωπική διαφορά. Διεκδικούμε την κατάργηση των άρθρων 7 και 27 του νόμου 4387/2016, την αποκατάσταση στο 100% των εθνικών συντάξεων για τα άτομα με ποσοστό αναπηρίας 50% και άνω, την απόδοση των αναδρομικών. Διεκδικούμε νέους, ενιαίους κανόνες για όλες τις αναπηρικές συντάξεις και την επαναφορά του ΕΚΑΣ. Διεκδικούμε να σταματήσει τώρα η φτωχοποίηση των συνταξιούχων με αναπηρία!

Διεκδικούμε τα αναπηρικά επιδόματα να εξαιρεθούν ρητά και κατηγορηματικά από τον υπολογισμό τους στα εισοδηματικά όρια και κριτήρια που μπαίνουν σε μέτρα στήριξης των πολιτών. Ζητάμε, όπως σωστά δεν υπολογίζονται ως εισόδημα για το ΚΕΑ, να μην υπολογίζονται ως εισόδημα σε καμία περίπτωση, δεδομένου ότι τα αναπηρικά επιδόματα δεν αποτελούν βιοποριστικό εισόδημα, η χορήγησή τους αφορά στην κάλυψη των πρόσθετων αναγκών που επιφέρει η αναπηρία και δεν πρέπει να αποκλείει τα άτομα με αναπηρία από άλλα μέτρα στήριξης που δικαιούνται λόγω υπέρβασης εισοδήματος, όπως η εγγραφή παιδιών σε παιδικούς σταθμούς, οι μετεγγραφές φοιτητών, η λήψη κοινωνικού μερίσματος, η απαλλαγή από ΕΝΦΙΑ βάσει εισοδηματικών κριτηρίων, το επίδομα στέγασης, η παροχή κοινωνικού τιμολογίου ρεύματος κ.λπ.

Διεκδικούμε την αύξηση των κάθε είδους αναπηρικών επιδομάτων, αντίστοιχη με την αύξηση που θα γίνει στον κατώτατο μισθό, λαμβάνοντας υπόψη ότι αυξήσεις έχουν να δοθούν στα επιδόματα από την αρχή της κρίσης.

Διεκδικούμε τα ορφανά παιδιά, που πάσχουν από νοητική αναπηρία ή αυτισμό ή σύνδρομο down, ή από πολλαπλές βαριές αναπηρίες, ή από βαριά κινητική αναπηρία, ή από χρόνιες ψυχικές διαταραχές που επιφέρουν μόνιμο ποσοστό αναπηρίας 67% και άνω, να δικαιούνται το σύνολο του ποσού της σύνταξης που ελάμβανε ο θανών γονέας, για να μπορούν να ζήσουν.

Διεκδικούμε την ουσιαστική βελτίωση των ΚΕΠΑ, προκειμένου τα άτομα με αναπηρία αφενός να μην ταλαιπωρούνται αφετέρου να μην αισθάνονται ότι χάνουν την αξιοπρέπειά τους και θα απονέμεται με απόλυτη αντικειμενικότητα το ποσοστό αναπηρίας τους.

Λέμε όχι στον κοινωνικό αυτοματισμό, διεκδικούμε φοροελαφρύνσεις και απαλλαγές από έκτακτες και μη εισφορές, από το οξύμωρο της εισφοράς αλληλεγγύης, τον ΕΝΦΙΑ, τη στήριξη των «γενναίων» ατόμων με αναπηρία που έχουν επιχειρηματική δραστηριότητα.

Διεκδικούμε την αύξηση του ακατάσχετου ποσού σε λογαριασμούς μισθών ή συντάξεων ατόμων με αναπηρία, τη μείωση φόρου από ιατρικές δαπάνες για τα άτομα με αναπηρία, με χρόνιες παθήσεις και τις οικογένειές του, την απόλυτη προστασία ατόμων με ποσοστό αναπηρίας τουλάχιστον 50% καθώς και των ατόμων που έχουν στην οικογένειά τους άτομα με βαριά αναπηρία από τους πλειστηριασμούς της πρώτης κατοικίας

Διεκδικούμε αυτονομία και ανεξάρτητη Διαβίωση για όλα τα άτομα με αναπηρία: Να πάψουν πλέον άτομα με αναπηρία να διαβιούν σε ιδρύματα και να δημιουργηθεί ένα ισχυρό δίχτυ προστασίας μέσα στην κοινότητα. Η διασφάλιση της βιωσιμότητας των Κέντρων Διημέρευσης και Ημερήσιας Φροντίδας (ΚΗΦ και ΚΔΗΦ ΑμεΑ), καθώς και των Κέντρων Δημιουργικής Απασχόλησης Παιδιών με Αναπηρία ( ΚΔΑΠ - μεΑ ) και των Στεγών Υποστηριζόμενης Διαβίωσης ( Σ.Υ.Δ.) είναι εκ των ων ουκ άνευ αναφορικά με την αποιδρυματοποίηση και την ανεξάρτητη διαβίωση. Αγωνιζόμαστε να δημιουργηθεί τουλάχιστον ένα ΚΔΑΠ- ΜΕΑ ή ΚΔΗΦ σε κάθε Δήμο. Διεκδικούμε τη θέσπιση προσωπικού βοηθού για την πλήρη ανεξαρτητοποίηση του ατόμου με βαριά αναπηρία. Για το αναπηρικό κίνημα της χώρας το κράτος οφείλει να μεριμνά και για την στήριξη του στενού οικογενειακού κύκλου, που αναλαμβάνει τον ρόλο φροντιστή του ατόμου με χρόνια πάθηση ή αναπηρία.

Διεκδικούμε υπηρεσίες υγείας, ιατροφαρμακευτική περίθαλψη και κάλυψη για όλα τα άτομα με αναπηρία. Ζητάμε την πλήρη εφαρμογή του αντικαπνιστικού νόμου. Θέλουμε την άμεση στελέχωση με ιατρικό και νοσηλευτικό προσωπικό των νοσοκομείων της χώρας για την κάλυψη των αυξημένων αναγκών, συμπεριλαμβανομένων όλων των Κέντρων και Μονάδων Παρακολούθησης χρονίως πασχόντων, που παρουσιάζουν σοβαρά προβλήματα στη λειτουργία τους, διεκδικούμε μηδενική συμμετοχή των ασφαλισμένων με αναπηρία και χρόνιες παθήσεις στα συνταγογραφούμενα φάρμακα ακόμα και για τα συνοδά νοσήματα που επιφέρει μια χρόνια πάθηση ή αναπηρία, καθώς και στα τεχνικά βοηθήματα κλπ.

Αγωνιζόμαστε ώστε όλα τα παιδιά, οι έφηβοι και οι νέοι με αναπηρία και χρόνια πάθηση να πηγαίνουν σε προσβάσιμα σχολεία, με μόνιμους καθηγητές και δασκάλους από την αρχή της χρονιάς, με εκπαιδευτικό υλικό για όλους, με στήριξη μέσω σχολικών νοσηλευτών σε όλες τις βαθμίδες εκπαίδευσης, αρχής γενομένης από τον παιδικό σταθμό. Διεκδικούμε όλοι οι εκπαιδευτικοί με αναπηρία και οι εκπαιδευτικοί γονείς ατόμων με αναπηρία να προσλαμβάνονται, όπως ορίζει το Σύνταγμα της χώρας.

Διεκδικούμε όλα τα παιδιά με αναπηρία να παραμένουν και να παίζουν στις γειτονιές τους - που θα είναι πλήρως προσβάσιμες, από το πεζοδρόμιο έως την παιδική χαρά, χωρίς κινδύνους και διαχωρισμούς. Διεκδικούμε παιδικές χαρές, πάρκα, παιδότοπους, σχολικές αυλές ΓΙΑ ΟΛΟΥΣ: λέμε βροντερό όχι στους διαχωρισμούς και στη γκετοποίηση.

Διεκδικούμε μακροπρόθεσμο σχεδιασμό για την εργασία για τα άτομα με αναπηρία και χρόνιες παθήσεις. Αγωνιζόμαστε για την ισοτιμία στην εργασία μέσω ειδικών προγραμμάτων, με επανένταξη, προστασία, εύλογες προσαρμογές - για να είναι οι πολίτες με αναπηρία ανεξάρτητοι και να συνεισφέρουν με τη σειρά τους πίσω στην κοινωνία.

Ζητάμε σοβαρό και πλήρως προσβάσιμο σύστημα δημόσιων μεταφορών, που θα σέβεται το άτομο με αναπηρία, και θα αφορά όλα τα μέσα μεταφοράς σε όλη την επικράτεια.

Διεκδικούμε τη βελτίωση των συνθηκών ζωής των πλέον ευάλωτων από εμάς, των προσφύγων με αναπηρία- με ένταξή τους στη διαδικασία λήψης επιδόματος αναπηρίας, με ένταξη όλων των παιδιών στις σχολικές αίθουσες.

Διεκδικούμε την εφαρμογή μέτρων για την προώθηση της ισότητας των γυναικών με αναπηρία/χρόνια πάθηση, που βιώνουν διπλή διάκριση φύλου και αναπηρίας, καθώς και την εφαρμογή μέτρων που θα διευκολύνουν τις ζωές των μητέρων παιδιών με αναπηρία. Αγωνιζόμαστε για τη στήριξη από την ελληνική πολιτεία και για την πρακτική αναγνώριση της σημαντικής συνεισφοράς της μητέρας του παιδιού με αναπηρία, δεδομένης της ελλειμματικής παρουσίας οργανωμένων κοινωνικών υπηρεσιών σε όλους τους τομείς.

Διεκδικούμε τη χορήγηση του επιδόματος κώφωσης-βαρηκοΐας σε όλα τα κωφά-βαρήκοα άτομα με ποσοστό αναπηρίας 67% και άνω, ανεξαρτήτως ηλικίας. Ζητάμε τη στήριξη και πλήρη κάλυψη του προγράμματος Διερμηνείας της Νοηματικής Γλώσσας.

Ζητάμε η χώρα να αποκτήσει ένα πραγματικό σχεδιασμό για έναν Τουρισμό για Όλους και Όλες, πλήρως προσβάσιμο, που θα συμβάλλει στην ανάπτυξη, σε όλη τη χώρα, δίχως διακρίσεις και αποκλεισμούς.

Αγωνιζόμαστε τα Μέσα Μαζικής Ενημέρωσης να προβάλουν σωστά την Αναπηρία - ως ένα κομμάτι της κοινωνίας, ένα κομμάτι της ποικιλομορφίας της ανθρώπινης φύσης, χωρίς οίκτο, μακριά από φιλανθρωπικές και στιγματιστικές λογικές, με σεβασμό στα δικαιώματα των ατόμων με αναπηρία και στην εικόνα τους. Για ΜΜΕ πλήρως προσβάσιμα, με διερμηνεία νοηματικής και υπότιτλους, με προγράμματα για όλους και όλες.

**3η Δεκέμβρη 2018, Εθνική Ημέρα Ατόμων με Αναπηρία**

**Τα άτομα με αναπηρία διεκδικούν το δικαίωμά τους στη ζωή με αξιοπρέπεια.**

**Τίποτα για Εμάς, χωρίς Εμάς!**